3. การประกอบธุรกิจของแต่ละผลิตภัณฑ์

3.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทฯ ได้แก่ การผลิตและจำหน่ายถังโลหะขนาดบรรจุ 200 ลิตร
สำหรับบรรจุน้ำมันหล่อลื่น เคมีภัณฑ์ น้ำผลไม้ และน้ำยางข้น (RUBBER LATEX)
โดยมีกลุ่มลูกค้าส่วนใหญ่อยู่ในเขตกรุงเทพฯและปริมณฑล
ผลประกอบการในธุรกิจนี้ไม่มีความผันแปรตามฤดูกาลเนื่องจากบริษัทฯมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่

ผลิตภัณฑ์พลาสติก แบ่งย่อยได้เป็น 2 ประเภท คือ

1) ผลิตภัณฑ์ที่ทำจากวัตถุดิบ PET

บริษัทฯดำเนินธุรกิจผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท ไทยน้ำทิพย์ จำกัด บริษัท เสริมสุข จำกัด
(มหาชน) และบริษัท นพเกียรติ จำกัด ผลิตภัณฑ์ที่ผลิตออกจำหน่าย ได้แก่ หลอด PREFORM
สำหรับใช้ในการเป่าขวด และขวดพลาสติกพีอีทีขนาดบรรจุ 0.25 - 2 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

(2) อาคารสำนักงานให้เช่า

บริษัทฯร่วมลงทุนใน บริษัท เลครัชดา จำกัด คิดเป็นร้อยละ 99.99 ของทุนจดทะเบียน โดยบริษัท
เลครัชดา จำกัด เป็นผู้พัฒนาอาคารสำนักงานเลครัชดา ออฟฟิศคอมเพล็กซ์ เพื่อขายและให้เช่า
จำนวน 2 อาคาร ความสูง 38 ชั้น และ 14 ชั้น มีพื้นที่ใช้สอยรวมทั้งสิ้น 51,730 ตารางเมตร
ปัจจุบันบริษัทฯเป็นเจ้าของพื้นที่ในอาคารเลครัชดา ออฟฟิศคอมเพล็กซ์ รวมทั้งสิ้น 8,727
ตารางเมตร

3.2 การตลาดและภาวะการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทฯ คือ การสร้างความพึงพอใจสูงสุดให้แก่ลูกค้า
โดยบริษัทฯมุ่งเน้นการรักษาคุณภาพสินค้าให้ได้มาตรฐานตรงตามความต้องการของลูกค้า
เนื่องจากสินค้าส่วนใหญ่จะผลิตขึ้นตามการซื้อของลูกค้า
ซึ่งมีลักษณะเฉพาะแตกต่างไปในลูกค้าแต่ละราย
ดังนั้นจึงจำเป็นต้องมีการวางแผนการผลิตที่ดี เพื่อให้สามารถจัดส่งสินค้าได้ทันตามเวลานัดหมาย
นอกจากนี้ บริษัทฯมีการควบคุมขั้นตอนการผลิตอย่างใกล้ชิด เพื่อเพิ่มประสิทธิภาพในการผลิต
และลดอัตราการสูญเสียระหว่างผลิต ส่งผลให้สามารถลดต้นทุนการผลิต
รวมทั้งได้สินค้าที่มีคุณภาพสูงขึ้นด้วย ยิ่งไปกว่านั้น บริษัทฯยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
และจะนำมาปรับปรุงเพื่อพัฒนา
คุณภาพให้ดียิ่งขึ้นต่อไป

ผลิตภัณฑ์พลาสติก

กลยุทธ์ของบริษัทฯสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเน้นการขายในปริมาณมากๆ พร้อมทั้งเน้นการส่งออกไปยังประเทศในภูมิภาคเอเชีย
โดยสร้างแรงจูงใจด้วยการกำหนดส่วนลดตามปริมาณการสั่งซื้อ
ส่วนกลยุทธ์การรักษาและขยายตลาดจะใช้นโยบายราคาและบริการเป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย
อีกทั้งลูกค้าปัจจุบันของบริษัทฯเป็นลูกค้ารายใหญ่ที่มีปริมาณการสั่งซื้อสูงมาก
ทำให้บริษัทฯไม่สามารถหันมาตอบสนองความต้องการของลูกค้ารายย่อยได้

อาคารเลครัชดา ออฟฟิศคอมเพล็กซ์

อาคารเลครัชดา ออฟฟิศคอมเพล็กซ์ มีจุดเด่นหลายประการ คือ เป็นอาคารสำนักงานเกรด A
ทั้งในแง่โครงสร้าง วัสดุตกแต่ง มาตรฐานในการรักษาความปลอดภัย รวมถึงทีมงานที่เป็นผู้
ดูแลรักษาอาคาร ยิ่งไปกว่านั้น
ที่ตั้งของอาคารยังอยู่ใจกลางย่านธุรกิจและที่พักอาศัยของคนกรุงเทพฯ
ทั้งยังใกล้สถานที่ราชการที่สำคัญหลายแห่ง อาทิ ศูนย์การประชุมแห่งชาติสิริกิติ์
ตลาดหลักทรัพย์แห่งประเทศไทย และกรมศุลกากร ด้วยเหตุนี้
ปัจจุบันจึงมีบริษัทขนาดใหญ่ที่มีชื่อเสียงทั้งของไทยและต่างประเทศ
ซื้อหรือเช่าพื้นที่อาคารเพื่อใช้เป็นสำนักงานเป็นจำนวนมาก

กลุ่มลูกค้าเป้าหมายของอาคารคือ บริษัท และ/หรือ
ร้านค้าที่มีภาพพจน์ดีที่ต้องการซื้อหรือเช่าพื้นที่สำนักงานที่มีมาตรฐานสูง ดังนั้น
นโยบายการตั้งราคาจึงจำเป็นต้องสามารถแข่งขันกับอาคารอื่นๆที่อยู่ในระดับคุณภาพเดียวกันได้
(ทั้งในด้านคุณภาพ และทำเลที่ตั้ง)

สำหรับจุดด้อยนั้น เนื่องจากปัจจุบันอาคารเลครัชดา ออฟฟิศคอมเพล็กซ์
มีผู้เช่าพื้นที่สำนักงานคิดเป็นร้อยละ 95 ซึ่งประกอบไปด้วยผู้เช่าที่เป็นรายใหญ่หลายราย
ในกรณีที่ผู้เช่ารายใหญ่ไม่ประสงค์จะต่อสัญญาเช่า จะทำให้อาคารมีพื้นที่ว่างขึ้นเป็นจำนวนมาก
อย่างไรก็ดี อาคารไม่สามารถปรับอัตราค่าเช่าให้ต่ำลง
แม้อาจทำให้เป็นข้อเสียเปรียบแก่อาคารอื่นๆที่มีคุณภาพต่ำกว่า
ทั้งนี้เนื่องจากบริษัทฯต้องการรักษาภาพพจน์ที่ดีของอาคารคุณภาพสูงไว้

(2) การจำหน่ายและช่องทางการจำหน่าย

ผลิตภัณฑ์ถังโลหะ

บริษัทฯเป็นผู้จำหน่ายผลิตภัณฑ์ถังโลหะให้แก่ลูกค้าโดยตรง ทั้งนี้
บริษัทฯมีความสัมพันธ์ที่ดีกับลูกค้ามาโดยตลอด
โดยเน้นเรื่องการให้บริการและการจัดส่งสินค้าตรงต่อเวลาเป็นสำคัญ

ผลิตภัณฑ์พลาสติก

สำหรับสินค้าประเภทขวดพีอีที บริษัทฯเป็นผู้จัดจำหน่ายให้แก่ลูกค้าผู้ใช้โดยตรงทั้งหมด
ส่วนสินค้าประเภทแผ่นพลาสติกลูกฟูก บริษัทฯมีบางส่วนที่มีการจำหน่ายผ่านลูกค้าขายส่งในราคาถูก
โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

ปัจจุบัน พื้นที่ของอาคารฯกำหนดไว้ให้เช่าเป็นหลัก โดยดำเนินการผ่านบริษัทนายหน้าและตัวแทน
และตอบแทนด้วยค่านายหน้าตามมาตรฐานตลาดทั่วไป

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้างแน่นอนในแต่ละเดือน
ลูกค้ารายใหญ่ 10 อันดับแรกมียอดการสั่งซื้อผลิตภัณฑ์รวมกันประมาณร้อยละ 60 ของยอดขายทั้งหมด
ลูกค้าของบริษัทสามารถแบ่งได้เป็น 3 กลุ่มคือ กลุ่มน้ำมันเครื่อง, กลุ่มเคมีภัณฑ์ และกลุ่มการเกษตร
มีปริมาณการสั่งซื้อประมาณร้อยละ 25, 50 และ 25 ของยอดขายตามลำดับ
สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นที่ส่งผลกระทบดังกล่าว นั่นคือ
ในระหว่างเดือนกุมภาพันธ์-เมษายน ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ
และในระหว่างเดือนกรกฎาคม-สิงหาคม ลูกค้าผู้ผลิตน้ำสับปะรดเข้มข้นจะมีปริมาณการสั่งซื้อลดลง
ส่วนลูกค้ากลุ่มน้ำมันเครื่องและกลุ่มเคมีภัณฑ์ซึ่งเป็นกลุ่มหลัก มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และน้ำมันพืช
ซึ่งส่วนใหญ่เป็นผู้ถือหุ้นในบริษัท ปริมาณการซื้อขายกับลูกค้ารายใหญ่ 10 รายแรกในรอบ 3
ปีที่ผ่านมา มีสัดส่วนประมาณร้อยละ 65 - ร้อยละ 80 และไม่มีการขายรายใดสูงกว่าร้อยละ 30
ในแต่ละปี

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง เช่น
ผู้ที่อยู่ในธุรกิจผลิตป้ายโฆษณาสินค้า ป้ายโฆษณาหาเสียงเลือกตั้ง
หรือผู้ใช้ที่นำไปแปรรูปเป็นผลิตภัณฑ์อื่น เป็นต้น และผู้จัดจำหน่ายในธุรกิจขายส่งเครื่องเขียน
เครื่องใช้สำนักงาน และร้านค้าซื้อมา-ขายไป

อาคารเลครัชดา ออฟฟิศคอมเพล็กซ์

ลูกค้าของอาคารฯ คือผู้ที่ต้องการอาคารสำนักงานคุณภาพสูงในย่านธุรกิจ
ที่เพียบพร้อมด้วยสิ่งอำนวยความสะดวกครบครัน
รวมถึงผู้มีกำลังซื้อสูงที่คำนึงถึงระยะทางในการเดินทางเป็นสำคัญ

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

สืบเนื่องจากภาวะเศรษฐกิจของประเทศไทยมีการขยายตัวสูงอย่างต่อเนื่องในอดีตที่ผ่านมา
ส่งเสริมให้มีผู้ประกอบการรายใหม่เกิดขึ้นในอุตสาหกรรมผลิตถังโลหะขนาด 200 ลิตร
รวมจำนวนทั้งสิ้น 10 ราย อย่างไรก็ดี นับตั้งแต่ภาวะเศรษฐกิจที่ชะงักงันและเริ่มชะลอตัวตั้งแต่ปี
2540 เป็นต้นมา ทำให้ผู้ประกอบการบางรายจำต้องปิดกิจการไป
ในปัจจุบันมีบริษัทผู้ผลิตถังโลหะเหลือเพียง 6 ราย อยู่ในเขตกรุงเทพและปริมณฑล 4 ราย
และในเขตภาคใต้ 2 ราย ซึ่งในจำนวน 6 รายนี้รวมถึงบริษัทฯ และบริษัทย่อย คือบริษัท
ถังโลหะสงขลา จำกัด ด้วยแล้ว

ในปีที่ผ่านมา กำลังการผลิตรวมในอุตสาหกรรมถังโลหะยังคงมีมากเกินความต้องการของตลาด
ส่งผลให้การแข่งขันของตลาดค่อนข้างรุนแรงมาก
โดยเฉพาะอย่างยิ่งเมื่อผลิตภัณฑ์ของผู้ผลิตแต่ละรายไม่มีความแตกต่างกันมากนัก
และผู้ผลิตหลายรายยังคงใช้นโยบายการตัดราคาเพื่อความอยู่รอด นอกจากนี้
ลูกค้ารายใหญ่ในกลุ่มน้ำมันเครื่องที่เป็นบริษัทข้ามชาติได้ใช้นโยบายการจัดซื้อบรรจุภัณฑ์โดยวิธีประมูลตามความต้องการของทั้งภูมิภาค
จึงยิ่งเสริมให้การแข่งขันในธุรกิจนี้ทวีความรุนแรงมากยิ่งขึ้น

ผลิตภัณฑ์พลาสติก

การแข่งขันด้านราคาในกลุ่มผลิตภัณฑ์ประเภทนี้คงมีอยู่อย่างต่อเนื่อง โดยเฉพาะกับผู้ซื้อรายใหญ่ ทั้งนี้
เนื่องจากสินค้าในกลุ่มนี้มิได้มีความแตกต่างด้านคุณภาพมากนัก
ผู้ผลิตและผู้ขายจึงจำเป็นต้องพยายามรักษาฐานลูกค้าของตนเองไว้ให้ได้มากที่สุด
สำหรับบริษัทฯพยายามเน้นด้านคุณภาพและบริการให้ได้มาตรฐานสูงสุด
โดยมีการปรับปรุงกระบวนการผลิตอย่างสม่ำเสมอ
รวมทั้งปรับเพิ่มเครื่องจักรเพื่อพัฒนาการผลิตอย่างต่อเนื่อง เพื่อให้สามารถลดต้นทุนการผลิตลดลงได้

สำหรับแนวโน้มของตลาดในอนาคต คาดว่าความต้องการผลิตภัณฑ์ขวดพีอีที
และแผ่นพลาสติกลูกฟูกจะเพิ่มสูงขึ้นทุกปี ปัจจุบันมีบริษัทผู้ผลิตประมาณ 10 ราย
ซึ่งยังคงทำการผลิตและจำหน่ายอย่างต่อเนื่อง
ความต้องการของตลาดที่เพิ่มขึ้นทั้งในและนอกประเทศนั้น
เนื่องมาจากผลิตภัณฑ์ประเภทนี้สามารถตอบสนองความต้องการของผู้ใช้ทั่วไปได้ดี นั่นคือ
มีน้ำหนักเบา สวยงาม
คงทน และไม่มีข้อจำกัดในการออกแบบรูปทรง ที่สำคัญ
ในปัจจุบันยังไม่มีผลิตภัณฑ์อื่นที่มีคุณสมบัติใกล้เคียงมาทดแทนได้

อาคารเลครัชดา ออฟฟิศคอมเพล็กซ์

ธุรกิจอสังหาริมทรัพย์ในประเทศ
ยังคงประสบกับปัญหาสภาวะเศรษฐกิจซบเซาอย่างรุนแรงและต่อเนื่อง
ทำให้อาคารสำนักงานต่างๆมีพื้นที่ให้เช่าว่างมากขึ้น
ส่งผลต่อเนื่องให้การแข่งขันทางด้านราคาสูงขึ้นอย่างมาก
สำหรับผลการดำเนินงานของบริษัทฯจัดได้ว่าอยู่ในเกณฑ์ดี นั่นคือ
สามารถให้เช่าพื้นที่ได้มากกว่าร้อยละ 95 ของพื้นที่ทั้งหมด ถึงแม้อัตราค่าเช่าจะต้องปรับลดลงบ้าง

3.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทฯและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2 โรง
ที่เขตยานนาวา กรุงเทพมหานคร และที่อำเภอหาดใหญ่ จังหวัดสงขลา มีกำลังการผลิตรวม 1.4
ล้านใบต่อปี โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 1 โรง ที่อำเภอลาดหลุมแก้ว จังหวัดปทุมธานี มีกำลังการผลิตขวดพีอีที,
หลอด PREFORM และแผ่นพลาสติกลูกฟูก จำนวน 4,500 ตัน, 3,024 ตัน และ 3,000 ตัน
ตามลำดับ โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทฯและบริษัทย่อยมีนโยบายที่จะกระจายการจัดซื้อวัตถุดิบต่างๆไปยังผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ
ปัจจุบันจึงไม่มีผู้จัดจำหน่ายรายใดมียอดขายให้บริษัทฯเกินกว่าร้อยละ 30
ของมูลค่าการซื้อวัตถุดิบรวม

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทฯสั่งซื้อมาจากทั้งในประเทศ
และนอกประเทศ ได้แก่ เกาหลี อินเดีย สิงคโปร์ ในปี 2544
บริษัทฯมีสัดส่วนการสั่งซื้อจากในประเทศและต่างประเทศ เท่ากับ 83:17

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทฯ ได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2544    ปี 2543    ปี 2542    ปี 2541    ปี 2540

  ราคา (USD/ตัน)          320       360       350       380       460
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี ซึ่งสามารถจัดหาได้ภายในประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทฯและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทฯใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทฯ
ไม่มีขั้นตอนใดที่ส่งผลกระทบต่อสิ่งแวดล้อม ส่วนวัตถุดิบเหลือใช้ ได้แก่
เศษเหล็กและเศษพลาสติกที่เหลือจากกระบวนการผลิต
บริษัทฯสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด

3.4 งานที่ยังไม่ส่งมอบ

ไม่มี